SKRIFTLIG FORESPØRGSEL E-1460/03

af Bárbara Dührkop Dührkop (PSE) til Kommissionen

(29. april 2003)

Om: Comenius-programmet og tværkulturel uddannelse

Hvor mange projekter for tværkulturel uddannelse, undervisning af børn af vandrende arbejdstagere, roma-børn og børn af forældre med job i skiftende lande er der siden 1997 gennemført inden for rammerne af Comenius-programmet? Kan der ligeledes gives en oversigt over disse projekter med angivelse af de beløb, som årligt er afsat til projekter af denne art?

Svar afgivet på Kommissionens vegne af Viviane Reding

(11. juni 2003)

Da Socrates I-programmet blev oprettet i 1995, var det meningen, at en specifik aktion (Comenius aktion 2) skulle fremme tværkulturel uddannelse i skolerne. Der blev stillet ca. 5 mio. EUR til rådighed om året inden for rammerne af aktion 2. Skemaet nedenfor viser typen af de godkendte projektansøgninger og de tilskud, som blev øremærket til disse projekter i årene 1997 til 2000:

>TABELPOSITION>

Comenius aktion 2-projekter kunne have en varighed på op til tre år, men der skulle hvert år ansøges om et tilskud. Derfor kunne der foreligge flere ansøgninger vedrørende samme projekt, hvilket forklarer, hvorfor der er et højt antal projektansøgninger i skemaet ovenfor. Det gennemsnitlige tilskud pr. projekt pr. år var på 52 000 EUR.

Under Socrates II-programmet, som blev godkendt af Rådet og Parlamentet, ophørte den gamle Comenius aktion 2 med at eksistere som en selvstændig aktion. Alle aktiviteter (både tværkulturel uddannelse og aktiviteter rettet mod de specifikke målgrupper under den gamle aktion 2) blev integreret i andre dele af Comenius-aktionen, nemlig i læreruddannelsesaktiviteter (Comenius 2.1) og tematiske netværk (Comenius 3). Hovedparten af projekterne af den gamle aktion 2-type skulle dog støttes under Comenius 2, som er rettet mod læreruddannelse. Dette skulle bringe traditionelle aktion 2-projekter tættere på de nationale ordninger for den grundlæggende læreruddannelse og efteruddannelse, og således øge disse projekters påvirkning af uddannelsessystemerne.

Ydermere kom der med årene flere tværkulturelle uddannelsesprojekter rettet mod alle udsatte elever end projekter med specifikt fokus på marginaliserede grupper som børn af vandrende arbejdstagere, sigøjnere og personer, der på grund af deres erhverv ikke er bofaste. Skemaet nedenfor viser således det samlede antal projektansøgninger og det beløb, som disse almindelige tværkulturelle projekter er blevet tildelt i tilskud pr. år, og ikke længere de tildelte tilskud opdelt på målgrupper.

>TABELPOSITION>

Under Socrates II kan Comenius-projekter vedrørende tværkulturel uddannelse også have en varighed på højst tre år. Det nye er dog, at projektkoordinatoren kun skal indsende en ansøgning vedrørende hele projektperioden. Derfor ser antallet af godkendte ansøgninger ud til at være lavere, men man skal bemærke, at tilskuddet er godkendt for en længere periode. Ydermere er de tilskud, der er tildelt disse projekter, proportionelt højere end deres forgængere, som blev tildelt under Comenius 2-aktionen, da det gennemsnitlige tilskud pr. projekt pr. år nu er på 67 000 EUR.

En kopi af listerne over godkendte ansøgninger vedrørende projekter, som blev finansieret af Kommissionen i perioden 1997-2000 og 2001-2002, sendes direkte til det ærede medlem og Parlamentets sekretariat.

Yderligere oplysninger om indholdet af disse projekter kan findes på følgende websted: http://europa.eu.int/comm/education/socrates/comenius/projects.htm

compendia